Die 10 Grootste Uitdagings In Jou Lewe (Sagteband)
Sukkel jy met jou humeur? Of met ontevredenheid of dalk tydbestuur? Wat dit ook al is, daar is hulp op 'n verrassende plek: die Tien Gebooie.
In Die 10 grootste uitdagings in jou lewe wys ervare skrywer en prediker Colin Smith hoe die Tien Gebooie baie meer inhou as wat jy nog altyd gedink het. Dit is soveel meer as 'n lys moets en moenies – dit gaan in werklikheid oor dit wat diep in jou hart lê en word 'n barometer van jou liefde vir God. Jy sal areas in jou lewe ontdek waar 'n koersaanpassing nodig is, en jy sal insig en wysheid kry om met meer liefde, krag en vryheid in Christus te lewe.
Ingesluit: 'n studiegids ideaal vir individuele gebruik of in groepe, wat jou sal help om vreugde te vind in God se Woord.
Ook beskikbaar in Engels onder titel The Ten Greatest Struggles of Your Life.
Colin S. Smith is 'n ervare skrywer en senior leraar by The Orchard Evangelical Free Church in Chicago. Hy en sy vrou, Karen, het twee volwasse kinders en ook kleinkinders.
Een van die mees veelbesproke sake in die Westerse wêreld deesdae is die debat oor waardes. Ons waardes sê vir ons wat reg en verkeerd is en dit motiveer sekere gedrag in ons. Jou persoonlike waardes kan jou aanspoor om 'n skenking aan 'n sopkombuis te maak of om oor jou inkomste te jok vir die Ontvanger van Inkomste wanneer jy jou belastingopgawe invul. Dit kan maak dat jy vrywillige werk doen of jou eie belange probeer beskerm. Dit is geen wonder nie dat onderwysers, godsdienstige leiers,
sakelui en politici almal saamstem dat ons waardes baie duidelik vasgelê moet word.
Waar kom jou waardes vandaan? En hoe weet jy watter waardes is die regtes? Is dit alles bloot 'n geval van persoonlike keuse? En indien wel, wat kan ons dan sê oor die waardes van mense soos Hitler, Stalin of lede van Al Qaeda? Hulle het ook waardes.